b'\n_START_ARTICLE_\nMihkli kihelkond\n_START_SECTION_\nPiirkonna ajalugu\n_START_PARAGRAPH_\nMihkli kihelkond tekkis 13. sajandil Soontagana muinaskihelkonna p\xc3\xb5hjal. Alates Liivi s\xc3\xb5jast ehk 16. sajandi keskpaigast oli Mihkli kihelkond P\xc3\xb5hja- ja L\xc3\xb5una-Eesti \xe2\x80\x94 vastavalt ajaloolise L\xc3\xa4\xc3\xa4nemaa ja ajaloolise P\xc3\xa4rnumaa \xe2\x80\x94 vahel jaotatud ligikaudu pooleks. Piir t\xc3\xb5mmati kihelkonnast l\xc3\xa4bi 17. sajandi alguses._NEWLINE_Liivi s\xc3\xb5ja j\xc3\xa4rgselt kuulusid kihelkonna p\xc3\xb5hjapoolsed alad Eestimaa provintsi (nimetatud ka Eestimaa hertsogkonnaks) koosseisus Rootsi kuningriigi koosseisu ning l\xc3\xb5unapoolsed alad P\xc3\xa4rnu vojevoodkonna koosseisus Leedu-Poola \xc3\xbchis-kuningriigi Rzeczpospolita koosseisu._NEWLINE_Rootsi ajal kuulusid kihelkonna alad Eestimaa ja Liivimaa provintsidesse (alates 1673 kindralkubermangud), vastavalt Haapsalu ja P\xc3\xa4rnu maakondadesse.  _NEWLINE_1719 kuni 1918 kuulusid kihelkonna alad Tallinna kubermangu (alates 1783 Tallinna asehaldurkond ja alates 1797 Eestimaa kubermang) Haapsalu distrikti (alates 1783 Haapsalu kreis) ja Riia kubermangu (alates 1783 Riia asehaldurkond ja alates 1797 Liivimaa kubermang) P\xc3\xa4rnu kreisi (maakonda).\n_START_SECTION_\nMihkli kihelkonna k\xc3\xbclad\n_START_PARAGRAPH_\nKihelkonnas asus 43 k\xc3\xbcla:_NEWLINE_Ahaste (Riintali), Emmu, H\xc3\xb5beda, Irta, Iska, Joonuse, J\xc3\xa4nistvere, J\xc3\xa4rve, Kalli, Karin\xc3\xb5mme, Karuba, Kibura, Kiisamaa, Koonga, Kuhu, Kurese, K\xc3\xb5ima, L\xc3\xb5pe, Maikse, Mihkli (Keblaste), Naissoo, Nedrema, N\xc3\xa4tsi, Oidrema, Paimvere, Palatu, Peantse, Piisu, Pikavere, Rabavere, Salevere, Sookatse, Soov\xc3\xa4lja, Tamme, Tarva (S\xc3\xb5nniku), T\xc3\xb5itse, Ura, Urita, Vastaba, Veltsa, V\xc3\xb5itra, V\xc3\xb5rungi, \xc3\x95epa\n_START_SECTION_\nMihkli kihelkonna p\xc3\xa4rand\n_START_PARAGRAPH_\nEesti Rahva Muuseumi esimene kogumisretk Mihkli kihelkonda toimus 1911. aastal. 2009. aastaks oli muuseumi kogutud 797 eset.\n_START_SECTION_\nKihelkonna alad t\xc3\xa4nap\xc3\xa4eval\n_START_PARAGRAPH_\nKihelkonna alad j\xc3\xa4\xc3\xa4vad t\xc3\xa4nap\xc3\xa4eval praktiliselt tervikuna P\xc3\xa4rnu maakonda. Suurem osa kihelkonna piirkonnast moodustab endise Koonga valla. Kihelkonna l\xc3\xb5unaserv j\xc3\xa4\xc3\xa4b P\xc3\xa4rnu linna aladele. L\xc3\xa4\xc3\xa4ne maakonda (Lihula valda) j\xc3\xa4\xc3\xa4b v\xc3\xa4ike ning v\xc3\xa4hese asustusega sooala kihelkonna loodeosas.'